‘બેટા, એ તો મુંબઈમાં રહે છે. અમદાવાદમાં એ ન મળે !’ ઝીલની જીદ સામે પિતા ફરી ઝૂકી ગયા અને અંતે મુંબઈની વાટ પકડી અને કેટલાય દિવસો સુધી આ બંને પિતા-પુત્રી અમિતાભના બંગલા સામે તેમને મળવાની આશાએ વરસતા વરસાદમાં પણ ઊભાં રહ્યાં, પરંતુ કમનસીબે ઝીલની અમિતાભને મળવાની ઈચ્છા પૂરી ન થઈ. નિરાશાનાં વાદળો વચ્ચે અચાનક એક આશાનું કિરણ ઊગી નીકળ્યું. બિપિનને કોઈ મિત્રની મારફત મુંબઈની ઑબેરૉય ચેમ્બરમાં ‘પૂજાજી મૅડમ’ નામની એક સન્નારીનો મેળાપ થયો, જેમણે અભિનેતા અજય દેવગનના સેક્રેટરી સાથે તેમની મુલાકાત કરાવી આપી. અજય દેવગન તે દિવસે ગોવામાં ‘ઑલ ધ બેસ્ટ’ નામની ફિલ્મનું શૂટિંગ કરી રહ્યા હતા. તેમને સેક્રેટરી-મહાશયે આ આખી વાત વિગતવાર કરી. ઘડીનોય વિલંબ કર્યા વગર અજય દેવગને બીજા જ દિવસે પોતાના બંગલે બંનેને બોલાવ્યાં.